പന്നിയുടെ വൃക്ക മനുഷ്യനില് പരീക്ഷണം വിജയകരം വാഷിങ്ടന് : പന്നിയുടെ വൃക്ക മനുഷ്യനില് വച്ചുപിടിപ്പിച്ചുള്ള പരീക്ഷണം വിജയിച്ചു. ലോകത്താദ്യമായാണ് ഇത്തരത്തിലൊരു പരീക്ഷണം .വൈദ്യശാസ്ത്ര രംഗത്ത് നാഴിക കല്ലായി മാറിയ ഈ വൃക്കമാറ്റിവെക്കല് ശസ്ത്രക്രിയാ വിജയം അത്ഭുതമാണെന്ന് ഡോക്ടര്മാര് വിശേഷിപ്പിച്ചു. സെപ്തംബര് 25ന് ന്യൂയോര്ക്ക് യൂണിവേഴ്സിറ്റിയിലെ ട്രാന്സ്പ്ലാന്റ് ഇന്സ്റ്റിറ്റ്യൂട്ടിലായിരുന്നു ആദ്യ പരീക്ഷണം. ജനിതകമാറ്റം വരുത്തിയ പന്നിയുടെ വൃക്ക മസ്തിഷ്ക മരണം സംഭവിച്ച് വെന്റിലേറ്ററില് കഴിയുന്ന ഒരു വ്യക്തിയിലാണ് പരീക്ഷിച്ചത്. വൈദ്യശാസ്ത്ര രംഗത്തിന്റെ പുരോഗതിക്കു വേണ്ടി കുടുംബത്തിന്റെ സമ്മതത്തോടെയാണ് രോഗിയില് രണ്ടു ദിവസത്തെ പരീക്ഷണം നടത്തിയത്. ശസ്ത്രക്രിയ നടത്തി വൃക്ക പ്രതീക്ഷിച്ചതു പോലെ ശരിയായി പ്രവര്ത്തിച്ചുവെന്ന് ഇന്സ്റ്റിറ്റ്യൂട്ട് ഡയറക്ടര് റോബര്ട്ട് മൊണ്ട്ഗോമറി പറഞ്ഞു. വച്ചുപിടിപ്പിച്ച വൃക്കയ്ക്ക് ക്രിയാറ്റിന് തോത് കുറയ്ക്കാന് കഴിഞ്ഞു. മോണ്ട്ഗോമറിയുടെ സംഘവും രണ്ടു മണിക്കൂര് സമയമെടുത്താണ് ഈ വൃക്കമാറ്റിവെക്കല് ശസ്ത്രക്രിയ പൂര്ത്തിയാക്കിയത്. പരീക്ഷണ സൗകര്യത്തിന് വേണ്ടി പന്നിയുടെ വൃക്ക രോഗിയുടെ കാലില് ശസ്ത്രക്രിയ നടത്തി രക്തധമനികളുമായി ബന്ധിപ്പിക്കുകയായിരുന്നു. പരീക്ഷണത്തിന് പാത്രമായ മസ്തിഷ്ക മരണം സംഭവിച്ച വ്യക്തി അവയവ ദാനത്തിന് സമ്മതം അറിയിച്ചിരുന്നു. മസ്തിഷ്ക മരണം സംഭവിച്ച രോഗി ഉപകരണങ്ങളുടെ സഹായത്തോടെയാണ് ജീവന് നിലനിര്ത്തിയിരുന്നത്. വൃക്ക പ്രവര്ത്തന രഹിതമാകുന്ന ലക്ഷണങ്ങളും ഇവരിലുണ്ടായിരുന്നു. ജീവന്രക്ഷാ ഉപകരണങ്ങള് മാറ്റുന്നതിന് മുന്നോടിയായി പന്നിയുടെ വൃക്ക മാറ്റിവെച്ചുള്ള പരീക്ഷണത്തിന് ഡോക്ടര്മാര് കുടുംബത്തിന്റെ അനുമതി തേടുകയായിരുന്നു. എന്നാല് പരിശോധനയില് അവയവങ്ങള് ദാനം ചെയ്യാന് അനുയോജ്യമല്ലെന്ന് കണ്ടെത്തിയതിനാല് കുടുംബം ഏറെ നിരാശയിലായിരുന്നുമെന്നും മോണ്ട്ഗോമറി പറഞ്ഞു. അതെ സമയം ഈ ശസ്ത്രക്രിയ അവയവദാനത്തിന് സമാനമായി മറ്റൊരു അവസരാമായി കണ്ട് കുടുംബം ആശ്വസിച്ചതായും അദ്ദേഹം പറഞ്ഞു. 54 മണിക്കൂര് നീണ്ട പരീക്ഷണത്തിനു ശേഷം ഈ വ്യക്തിയെ വെന്റിലേറ്ററില് നിന്ന് മാറ്റുകയും വൈകാതെ രോഗി മരണത്തിന് കീഴടങ്ങുകയും ചെയ്തു .The post പന്നിയുടെ വൃക്ക മനുഷ്യനില് പരീക്ഷണം വിജയകരം first appeared on MalayalamExpressOnline.